ז'ופרה קונדוגביה

ז'ופרה קונדוגביה (בצרפתית: Geoffrey Kondogbia; נולד ב-15 בפברואר 1993) הוא כדורגלן מהרפובליקה המרכז-אפריקאית המשחק בעמדת הקשר ההגנתי באולימפיק מרסיי. על אף היותו קשר הגנתי, קונדוגביה יכול לשחק גם בעמדת הבלם והמגן השמאלי.

קונדוגביה החל את הקריירה שלו בלאנס וב-2012 חתם בסביליה. שנה לאחר מכן חתם במונקו, וב-2015 חתם באינטר. לאחר תקופת השאלה בת שנה בעונת 2017/2018 קונדוגביה עזב את אינטר לטובת הקבוצה לה היה מושאל, ולנסיה.

קונדוגביה שיחק בנבחרות צרפת הצעירות, כאשר את הופעת הבכורה שלו בנבחרת הבוגרת הוא ערך בשנת 2013 והופיע מאז ב-4 משחקים נוספים. בשנת 2018 החליט לייצג את הרפובליקה המרכז-אפריקאית.

קריירת מועדונים

לאנס
קונדוגביה נולד בצרפת, באזור שבו גרו אנשים מהרפבוליקה המרכז-אפריקאית. בגיל 11 הצטרף לאקדמיה של לאנס, ובפברואר 2010 חתם על החוזה המקצועני הראשון שלו, בארבע שנים בקבוצת נעוריו. ב-21 בנובמבר 2010 ערך קונדוגביה את הופעת הבכורה שלו בלאנס, כאשר נכנס בחילוף מאוחר למשחק מול אולימפיק ליון. קונדוגביה שיחק במקביל גם בלאנס ב', ובעונת 2011–2012 שיחק רק בבוגרים של לאנס בליגה השנייה לאחר ירידתם לשם בסוף עונת 2010–2011. הוא הבקיע את הגול היחידי שלו עבור קבוצתו ב-13 באפריל 2012 מול טור כאשר כבש את הגול הראשון בניצחון קבוצתו 0–3.

סביליה 
ב-24 ביולי 2012 חתם קונדוגביה בסביליה תמורת סכום לא ידוע, כאשר ככל הנראה מדובר ב3 מיליון אירו.הוא הופיע לראשונה בלה ליגה ב-15 בספטמבר 2012, כאשר החליף את הכובש פיוטר טרוחובסקי בניצחון 0–1 על האלופה המכהנת ריאל מדריד באצטדיון רמון סאנצ'ס פיחואן. קונדוגביה הבקיע את הגול הראשון שלו במדי האנדולוסים ב-28 בינואר 2013 נגד גראנדה בניצחון קבוצתו 0–3.

מונקו 
ב-31 באוגוסט 2013 חזר קונדוגביה לליגה הצרפתית וחתם על חוזה ארוך טווח של חמש שנים בקבוצת מונקו תמורת כ-20 מיליון אירו לפי דיווחים שונים. בעונתו הראשונה שיחק קונדוגביה 26 משחקים בקבוצה ותרם שער אחד. בעונתו השנייה שיחק 31 משחקים ותרם 2 שערים, כולל שער בליגת האלופות בניצחון קבוצתו 1–3 על ארסנל במסגרת המשחק הראשון מתוך 2 בשמינית גמר ליגת האלופות.

אינטר 
ב-22 ביוני 2015 הודיעה אינטר על החתמתו של קונדוגביה לחמש שנים תמורת 31 מיליון אירו, אף על פי שעל פי דיווחים שונים יריבתה העיקרית, מילאן, הציעה 40 מיליון אירו תמורתו. ב-8 בנובמבר 2015 הבקיע את שערו הראשון בקבוצה נגד טורינו. ביוני 2016 אישרה רשמית אינטר כי עלותו הכוללת של קונדוגביה הסתכמה ב-40.501 מיליון אירו.

ולנסיה 
ב-21 באוגוסט 2017 חתם קונדוגביה על חוזה השאלה לעונה אחת מאינטר לוולנסיה עד 30 ביוני בשנה העוקבת, במסגרת עסקה בה הושאל ז'ואאו קנסלו בכיוון ההפוך. שישה ימים מאוחר יותר הבקיע במסגרת הופעת הבכורה שלו בקבוצה בתיקו 2-2 מול ריאל מדריד באצטדיון המסטאייה. ב-24 במאי 2018 הפעילה ולנסיה את סעיף השחרור של קונדוגביה, כאשר האחרון חתם על חוזה לארבע שנים.

אתלטיקו מדריד
ב-3 בנובמבר 2020 חתם קונדוגביה לארבע שנים באתלטיקו מדריד. ב-9 בינואר 2022 כבש שער בכורה בתיקו 2-2 נגד ויאריאל.

מרסיי 
ב-30 ביוני 2023 חזר קונדוגביה לצרפת וחתם באולימפיק מרסיי.

קריירת נבחרות
קונדוגביה שיחק בצעירותו בכל הנבחרות הצעירות של צרפת מולדתו. ב-14 באוגוסט 2013 קונדוגביה ערך את הופעת הבכורה שלו בנבחרת הבוגרת בתיקו 0-0 נגד . לזכותו של קונדוגביה 5 הופעות בנבחרת צרפת, כולם במשחקי ידידות.

על פי חוקי פיפ"א, מאחר שקונדוגביה לא זכה לייצג את צרפת במסגרת רשמית, היה יכול לייצג נבחרת אחרת. ב-31 באוגוסט 2018 קונדוגביה החליט לייצג את . ב-12 באוקטובר 2018 קונדוגביה ערך את הופעת הבכורה שלו בנבחרת בהפסד 0–4 ל במסגרת מוקדמות גביע אפריקה לאומות 2019. בנוסף, קונדוגביה משמש כקפטן הנבחרת.

תארים

ולנסיה 
 גביע המלך הספרדי: 2018/2019

אתלטיקו מדריד 
 אליפות ספרד: 2020/2021

נבחרת צרפת עד גיל 21 
 גביע העולם בכדורגל עד גיל 20: 2013

קישורים חיצוניים

הערות שוליים

כדורגלנים צרפתים
קשרי כדורגל צרפתים
הרפובליקה המרכז-אפריקאית: כדורגלנים
הרפובליקה המרכז-אפריקאית: קשרי כדורגל
כדורגלני לאנס
כדורגלני סביליה
כדורגלני מונקו
כדורגלני ולנסיה
כדורגלני אינטר מילאנו
כדורגלני אתלטיקו מדריד
כדורגלני אולימפיק מרסיי
כדורגלני נבחרת צרפת
ספורטאים צרפתים בספרד
ספורטאים צרפתים באיטליה
ספורטאים זרים בספרד
ספורטאים זרים באיטליה
אישים מהרפובליקה המרכז-אפריקאית שנולדו ב-1993
צרפתים שנולדו ב-1993